ddrg/super_eurlex huggingface dataset:
KIRJALLINEN KYSYMYS E-1458/00 esittäjä(t): Reinhold Messner (Verts/ALE) komissiolle. Moottoriteitä koskevien toimilupien pidentäminen Italiassa.



Virallinen lehti nro 053 E , 20/02/2001 s. 0145 - 0146



KIRJALLINEN KYSYMYS E-1458/00 esittäjä(t): Reinhold Messner (Verts/ALE) komissiolle (10. toukokuuta 2000) Aihe: Moottoriteitä koskevien toimilupien pidentäminen Italiassa Moottoriteitä koskevien toimilupien pidentämisestä Italiassa esitettiin jo aiemmin kysymys (E-2292/99)(1), johon antamassaan vastauksessa komissio ilmoitti käynnistäneensä kaksi uutta menettelyä ja olevansa yhteydessä Italian viranomaisiin selvittääkseen eri näkökohtia, joita liittyy toimilupien pidentämiseen ilman julkista tarjouskilpailua, jota kuitenkin edellytetään direktiiveissä 92/50/ETY(2), 93/37/ETY(3) ja 89/440/ETY(4). Kirjallisessa vastauksessaan komissio mainitsi lisäksi sopineensa Italian viranomaisten kanssa pidettävästä kokouksesta ja esittäneensä kaikille jäsenvaltioille kysymyksiä moottoriteiden toimilupatilanteesta. Tietolähteiden mukaan Italian 19 moottoritietoimilupaa ollaan juuri lopullisesti hyväksymässä. Voisiko komissio edellä esitetyn perusteella: - ilmoittaa, mitkä ovat ne Italian moottoritietoimilupien pidentämistapaukset, joiden yhteydessä on käynnistetty edellä mainitut kaksi menettelyä, ja onko sen jälkeen käynnistetty muita menettelyjä; - ilmoittaa, mihin tuloksiin Italian viranomaisten kanssa pidetyssä kokouksessa päästiin; - ilmoittaa, mitä seikkoja jäsenvaltioille tehdyn kyselyn perusteella ilmeni; - esittää lopullisen kantansa tällaisten pidennysten oikeutuksesta, kun ajatellaan yhteisön lainsäädäntöä yleensä ja erityisesti direktiivejä 92/50/ETY, 93/37/ETY ja 89/440/ETY? (1) EYVL C 225 E, 8.8.2000, s. 88. (2) EYVL L 209, 24.7.1992, s. 1. (3) EYVL L 199, 9.8.1993, s. 54. (4) EYVL L 210, 21.7.1989, s. 1. Frederik Bolkesteinin komission puolesta antama vastaus (26. kesäkuuta 2000) Mottoriteiden toimilupien asiassa parhaillaan Italiaa vastaan käynnissä olevat menettelyt koskevat Venezia-Mestren tienosan, Tibre-tienosan ja Asti-Cuneon jatko-osuuden rakentamista. Komissio pyysi joulukuussa 1999 pidetyssä kokouksessa Italian viranomaisilta uudelleen tietoja meneillään olevista menettelyistä. Komissio sai sittemmin nämä tiedot, joita se parhaillaan tarkastelee kaikkia jäsenvaltioita koskevan horisontaalisen tutkimuksen yhteydessä. Komissiolla ei ole vielä kaikkia tarvittavia tietoa lopullisen päätöksen tekemiseksi ongelmista, jotka liittyvät moottoriteiden toimilupien myöntämistä koskeviin yksityiskohtaisiin sääntöihin jäsenvaltioissa. Komissio pyrkii parhaillaan muodostamaan tilanteesta tosiasioihin perustuvan yleiskuvan, jonka avulla voidaan suorittaa asianmukainen oikeudellinen arviointi.
KIRJALLINEN KYSYMYS P-2671/00 esittäjä(t): Olivier Dupuis (TDI) komissiolle. Makedonia.



Virallinen lehti nro 081 E , 13/03/2001 s. 0214 - 0214



KIRJALLINEN KYSYMYS P-2671/00 esittäjä(t): Olivier Dupuis (TDI) komissiolle (25. heinäkuuta 2000) Aihe: Makedonia Makedonian tasavallan hallitus ja parlamentti viimeistelevät parhaillaan korkeakoululakia, jonka avulla voidaan perustaa Makedonian valtion tunnustamia yksityisiä yliopistoja. Lailla, josta on määrä äänestää ennen kesälomia, pyritään takaamaan tasokkaan korkeakoulutuksen saanti huomattavalle albaaniyhteisölle mahdollistamalla tunnustetun yliopiston perustaminen Tetovoon. Tämä uusi poliittinen tilanne, joka on paljolti pääministeri Georgevskin, Makedonian albaanien demokraattisen puolueen puheenjohtaja Xharefin sekä ETYJ:n erityisedustaja Van der Stoelin ansiota, mahdollistaa sen, että normaalin opetuksen piiriin saadaan noin 7 000 Makedonian albaaniopiskelijaa. Muussa tapauksessa heillä ei olisi mitään tulevaisuudennäkymiä ja he olisivat helppo saalis demagogeille ja Makedonian eri yhteisöjen välisen väkivallan kannattajille. Onko komissio perillä tästä myönteisestä kehityksestä? Onko komissio samoin tietoinen siitä, että ilman asianmukaista rahoitusta uuden lain tarjoamat mahdollisuuden jäävät hyödyntämättä? Onko komissio valmis antamaan kyseiselle yliopistolle suoraa ja huomattavaa rahoitusta? Christopher Pattenin komission puolesta antama vastaus (7. syyskuuta 2000) Komissio pyytää kunnianarvoisaa jäsentä tutustumaan vastaukseen, jonka komissio antoi hänen esittämäänsä suulliseen kysymykseen H-0702/00 kyselytunnilla parlamentin istuntojaksolla Syyskuu I 00(1). (1) Keskusteltavat aiheet Euroopan parlamentissa (syyskuu 2000).
KIRJALLINEN KYSYMYS E-0957/00 esittäjä(t): Jorge Hernández Mollar (PPE-DE) komissiolle. ALFA-ohjelman edistäminen.



Virallinen lehti nro 053 E , 20/02/2001 s. 0046 - 0047



KIRJALLINEN KYSYMYS E-0957/00 esittäjä(t): Jorge Hernández Mollar (PPE-DE) komissiolle (29. maaliskuuta 2000) Aihe: ALFA-ohjelman edistäminen ALFA-ohjelmalla tuetaan EU:n ja 18 Latinalaisen Amerikan yliopiston kokemusten vaihtoa kuuden vuoden ajan. Jotta yliopistot saisivat ohjelmasta myönnettäviä tukia, niiden on liityttävä ALFA-verkostoon, eli ryhmityttävä ainakin kuuden erimaalaisen, kolmen eurooppalaisen ja kolmen latinalaisamerikkalaisen, yliopiston verkostoksi. Voiko komissio kertoa, miten se tätä ohjelmaa laatiessaan aikoi helpottaa, että ohjelmasta mahdollisesti kiinnostuneet yliopistot voivat kokousten ja ennakkotapaamisten kautta olla yhteydessä toisiinsa, jotta ne voivat tutustua toisiinsa ja määritellä yhteistyöpuitteensa ALFA-ohjelman tärkeimmillä aloilla? Christopher Pattenin komission puolesta antama vastaus (28. huhtikuuta 2000) ALFA-ohjelman ensimmäinen vaihe on tarjonnut erityisten tavoitteidensa ohella molempien mannerten korkea-asteen oppilaitoksille tilaisuuden parantaa keskinäistä tuntemustaan. Komissiolle on esitetty sen aikana 2 918 ehdotusta yhteisiksi hankkeiksi. Nämä yliopistoverkkojen esittämät ehdotukset koskevat 511 latinalaisamerikkalaista ja 704 eurooppalaista oppilaitosta. Ensimmäisen vaiheen aikana hyväksyttyjen hankkeiden osalta 808 oppilaitosten verkkoa on laatinut tai laatii edelleen yhteisiä hankkeita (yhteensä 373 latinalaisamerikkalaista ja 530 eurooppalaista korkea-asteen oppilaitosta). ALFA-ohjelman teknisen avun toimisto avustaa tällä hetkellä ohjelmasta mahdollisesti kiinnostuneita oppilaitoksia kumppaneiden etsinnässä, ja tätä hakua koskevat pyynnöt on julkaistu Internetissä: http://alfa-program.com. Lisäksi ne ALFA-ohjelman verkot, joilla ei ole kokemusta opiskelijoiden liikkuvuuden organisoinnista, voivat hakea rahoitusta yhteisten liikkuvuutta koskevien hankkeiden valmistelua varten (alaohjelma B, valmistelevat hankkeet). Lisäksi voidaan todeta, että komissio saa tällä hetkellä keskimäärin 40 ALFA-ohjelmaa koskevaa tiedustelua päivittäin, ja niistä yli puolet on peräisin oppilaitoksilta, jotka ovat jo sijoittuneet johonkin verkkoon. Näin ollen komissio ei ole aikeissa rahoittaa valintakelpoisten oppilaitosten kokouksia ennen 15. helmikuuta 2000 käynnistettyyn(1) ALFA-ohjelmaan liittyvien hanke-ehdotusten esittämistä. (1) EYVL C 42, 15.2.2000.
KIRJALLINEN KYSYMYS E-1646/00 esittäjä(t): Ward Beysen (ELDR) komissiolle. Saksan postilaitoksen (Deutsche Post AG, DPAG) monopoliaseman väärinkäyttö.



Virallinen lehti nro 053 E , 20/02/2001 s. 0171 - 0171



KIRJALLINEN KYSYMYS E-1646/00 esittäjä(t): Ward Beysen (ELDR) komissiolle (29. toukokuuta 2000) Aihe: Saksan postilaitoksen (Deutsche Post AG, DPAG) monopoliaseman väärinkäyttö Kesäkuussa 1994 Saksan postilaitosta kohtaan tehtiin valitus, joka koski yhtäältä monopoliaseman väärinkäyttöä postin siirrettyä monopoliasemaan perustuvia tuloja siitä riippumattomalle pakettipalvelulle, mikä merkitsee laitonta ristikkäistä tukemista, ja toisaalta laittomia valtiontukia. Saamiensa etujen ansiosta DPAG on jopa voinut kehittää palveluilleen Euroopan laajuisen verkoston. On selvää, että tämä on vastoin yhteisön kilpailusääntöjä. Selvityksen valmistuminen antaa kuitenkin yhä odottaa itseään. Milloin voimme odottaa päätöstä asiassa ja aikooko komissio soveltaa päätöksessään oikeudenmukaisesti ja täysimääräisesti yhteisön kilpailusääntöjä sekä antaa selkeitä valtiontukia koskevia suuntaviivoja yhtäältä kilpailullisen elinkelpoisuuden ja toisaalta kuluttajien valinnanvapauden varmistamiseksi? Jos ristikkäistä tukemista voidaan osoittaa tapahtuneen, aikooko komissio ryhtyä asianmukaisiin rangaistustoimiin, tarkemmin sanoen velvoittamalla DPAG:n maksamaan takaisin saamiaan tukia? Mitä toimenpiteitä komissio aikoo toteuttaa ehkäistäkseen ristikkäiset tuet ja kilpailun häiriöt tulevaisuudessa? Mario Montin komission puolesta antama yhteinen vastaus kirjallisiin kysymyksiin E-1621/00 ja E-1646/00 (30. kesäkuuta 2000) Komissio päätti 20. heinäkuuta 1999 aloittaa EY:n perustamissopimuksen 88 artiklan 2 kohdan (entinen 93 artikla) mukaisen menettelyn, joka koskee Deutsche Post AG:lle mahdollisesti myönnettyä valtiontukea. Menettely kattaa kaikki Deutsche Post AG:n mahdollisista valtiontuista esitetyt väitteet. Komissio tutkii parhaillaan Saksan hallituksen ja asianomaisten esittämiä huomautuksia. Koska tutkimus on kesken, ei tässä vaiheessa voida esittää tietoja tutkimuksen mahdollisesta lopputuloksesta.
KIRJALLINEN KYSYMYS P-1838/00 esittäjä(t): Jan Mulder (ELDR) komissiolle. Keski- ja Itä-Euroopan maiden edustajien läsnäolo eläinlääketieteellisiä ja kasvinsuojelullisia aiheita käsittelevien tieteellisten ja hallinnollisten komiteoiden kokouksissa.



Virallinen lehti nro 053 E , 20/02/2001 s. 0192 - 0193



KIRJALLINEN KYSYMYS P-1838/00 esittäjä(t): Jan Mulder (ELDR) komissiolle (31. toukokuuta 2000) Aihe: Keski- ja Itä-Euroopan maiden edustajien läsnäolo eläinlääketieteellisiä ja kasvinsuojelullisia aiheita käsittelevien tieteellisten ja hallinnollisten komiteoiden kokouksissa Eräs tulevien Keski- ja Itä-Euroopan maiden liittymisneuvotteluiden hankalimpia aiheita on kysymys siitä, pystyvätkö kyseiset maat omaksumaan yhteisön nykyisen lainsäädännön määräykset ja miten se tapahtuu. Eikö komission mielestä ole sen vuoksi toivottavaa, että kyseisten KIE-maiden edustajat voivat olla läsnä pysyvinä tarkkailijoina edellä mainituissa kokouksissa? Onko komissio valmis ryhtymään toimiin tämän tavoitteen saavuttamiseksi? David Byrnen komission puolesta antama vastaus (17. heinäkuuta 2000) Tieteellisten komiteoitten kokouksiin voivat osallistua vain niiden jäsenet ja komission virkamiehet. Jäsenvaltioiden hallitusten ja erilaisten eturyhmien edustajat eivät koskaan osallistu kokouksiin, jotta komiteoitten riippumattomuus voidaan taata. Komiteoitten riippumattomuuden turvaamiseksi eivät myöskään Keski- ja Itä-Euroopan maiden hallitusten edustajat siten voi osallistua näihin kokouksiin. Tieteellisten komiteoiden jäsenyyttä ei kuitenkaan ole rajattu sellaisiin tiedemaailman edustajiin, jotka ovat unionin kansalaisia. Unionin ulkopuolisista maista tulevat tiedemaailman edustajat voivat hakea jäsenyyttä ja tulla valituiksi. Kolmentoista ehdokasmaan edustajat voivat osallistua tarkkailijoina ja heitä koskevissa asioissa niiden hallintokomiteoiden kokouksiin, joiden vastuulla on seurata niitä yhteisön ohjelmia, joihin kyseiset maat osallistuvat ja joita ne tukevat taloudellisesti. Muita asioita ja etenkin yhteisön lainsäädännön täytäntöönpanoa tarkasteltaessa assosiointineuvoston (joka koostuu yhteisön ja sen jäsenvaltioiden ja toisaalta kunkin ehdokasmaan edustajista) on selvitettävä, missä määrin ehdokasmaa on saattanut yhteisön lainsäädännön osaksi omaa lainsäädäntöään ja missä määrin sitä sovelletaan kyseisessä maassa. Komissio päättää kunkin maan edustajien osallistumisesta tapauskohtaisesti juuri assosiointineuvoston kantaa tarkasteltuaan. Tällä välin komissio pitää liittymistä edeltävän strategian puitteissa säännöllisesti järjestetyissä kokouksissa ehdokasmaat ajan tasalla tärkeimmistä tapahtumista.
KIRJALLINEN KYSYMYS P-2097/00 esittäjä(t): François Zimeray (PSE) komissiolle. EU:n ja Iranin suhteet.



Virallinen lehti nro 089 E , 20/03/2001 s. 0147 - 0148



KIRJALLINEN KYSYMYS P-2097/00 esittäjä(t): François Zimeray (PSE) komissiolle (16. kesäkuuta 2000) Aihe: EU:n ja Iranin suhteet Euroopan parlamentti hyväksyi 16. syyskuuta 1999 yksimielisesti päätöslauselman Iranissa vakoilusta syytettyjen vankien tilanteesta (R5-0029/1999). Päätöslauselman viidennessä johtopäätöksessä Euroopan parlamentti korostaa, että Euroopan unionin ja Iranin islamilaisen tasavallan vuoropuhelun tulee olla riippuvainen perusihmisoikeuksien kunnioittamisesta. Yhdeksän kuukautta päätöslauselman antamisen jälkeen 13 Iranin juutalaisen yhdyskunnan jäsentä on yhä vangittuna; heidän oikeuttaan puolustautumiseen ei ole kunnioitettu, ja heidän oikeudenkäyntinsä on pelkkä farssi. Voisitteko kertoa minulle yksityiskohtaisesti, mitä keskusteluja Iranin kanssa käydään tai on käyty, mitä poliittista ja/tai taloudellista yhteistyötä koskevia järjestelyjä EU:lla on tai on ollut Iranin kanssa, ja yleisemmin, mitkä ovat olleet sen suhteet kyseiseen maahan syyskuun 1999 jälkeen. Christopher Pattenin komission puolesta antama vastaus (17. heinäkuuta 2000) Komissio yhtyy parlamentin päätöslauselmassa B5-0079/1999 ilmaistuun huoleen siitä, ettei ihmisoikeuksia kunnioiteta Iranissa. Unioni on nostanut toistuvasti esiin ihmisoikeuksia koskevat kysymykset unionin ja Iranin välisessä kaikenkattavassa vuoropuhelussa Sekä EU että yksittäiset jäsenvaltiot ovat viime vuoden aikana toteuttaneet toimenpiteitä vakoilusta syytettyjen 13 Iranin juutalaisen ja 8 muslimin johdosta. Unioni on toistuvasti korostanut oikeudenmukaisen ja avoimen oikeudenkäynnin tärkeyttä ja pettyi, kun tarkkailijat eivät saaneet seurata oikeudenkäyntiä. 1. heinäkuuta 2000 annetun päätöksen johdosta unioni ilmaisi huolensa ja toivoo, että muutoksenhakutuomioistuin lieventäisi rangaistuksia. Unionin puheenjohtajatroikan ja Iranin välinen 1998 alkanut kaikenkattava vuoropuhelu jatkuu ministeritason tapaamisilla puolen vuoden välein. Helsingissä neuvoteltiin joulukuussa 1999, ja viimeisin neuvottelu pidettiin Teheranissa kesäkuussa 2000. Tärkeitä kysymyksiä, kuten ihmisoikeudet ja kyseinen oikeudenkäynti, otetaan jatkuvasti esille keskusteluissa. Komissio on jo joidenkin vuosien ajan antanut pakolaisapua Iranille YK:n pakolaisasiain päävaltuutetun (UNHCR:n) ja kansainvälisten valtiosta riippumattomien järjestöjen välityksellä. Aiemmin tänä vuonna käynnistettiin Lääkärit ilman rajoja -järjestön Ranskan osaston toteuttama tuki- ja ylläpitohanke. Lisäksi joitakin vuosia sitten, maanjäristyksen jälkeen käynnistettiin humanitaarinen hanke (sairaala). Kyseiset hankkeet ovat ainoat tällä hetkellä käynnissä olevat yhteistyötoimet Iranin kanssa. Vaikka Iranin poliittinen tilanne on huolestuttava, positiivistakin kehitystä on tapahtunut. Äskettäiset parlamenttivaalit ja Iranin lisääntyvä herkkyys kansainväliselle painostukselle auttavat kehittämään rakentavaa vuoropuhelua ihmisoikeuksista Iranin hallituksen kanssa. Komissio seuraa jatkossakin tilannetta tarkasti ja tukee positiivisia muutoksia kaikin mahdollisin keinoin.
KIRJALLINEN KYSYMYS E-1682/00 esittäjä(t): Camilo Nogueira Román (Verts/ALE) neuvostolle. Lissabonin ja Ferrolin välinen huippunopea rautatieyhteys Portugalissa ja Galiciassa.



Virallinen lehti nro 081 E , 13/03/2001 s. 0070 - 0070



KIRJALLINEN KYSYMYS E-1682/00 esittäjä(t): Camilo Nogueira Román (Verts/ALE) neuvostolle (7. kesäkuuta 2000) Aihe: Lissabonin ja Ferrolin välinen huippunopea rautatieyhteys Portugalissa ja Galiciassa Galician hallituksen pääministeri Manuel Fraga on sanonut, että huippunopea rautatieyhteys saadaan Galiciaan vasta vuonna 2006. Kuitenkin Porton kauppakamarin puheenjohtaja Nuno Cardoso vaati äskettäin Lissabonin, Coimbran ja Porton Portugalissa ja Vigon, Pontevedran, Santiagon, La Coruñan ja Ferrolin Galiciassa yhdistävää huippunopeaa rautatietä, jolla tämä matka voitaisiin taittaa neljässä tunnissa. Hänen mukaansa tämä rautatie merkitsisi Pohjois-Portugalille myös pääsyä Keski-Eurooppaan Galician ja Valladolidin kautta Ranskan ja Espanjan rajalla sijaitsevaan Iruniin johtavaa reittiä pitkin. Portugalin liikenneministeri ja neuvoston puheenjohtaja Jorge Coelho sanoi vastatessaan aluepolitiikka-, liikenne- ja matkailuvaliokunnan kokouksessa esittämääni, että Portugalissa halutaan yhdistää Lissabon ja La Coruña. Hänen mukaansa hanke pitää sisällyttää Iberian niemimaan ja Keski-Euroopan välisten huippunopeiden rautateiden suunnitelmaan, joka Espanjan ja Portugalin hallitusten tulisi laatia välittömästi. Missä vaiheessa tämän kysymyksen käsittely on? Mitä poliittisia ja taloudellisia esteitä olisi ratkaistava, jotta tämä Portugalin ja Galician taloudelliselle ja sosiaaliselle kehitykselle välttämätön hanke saataisiin käyntiin Atlantin rannikkoalueella, jossa asuu 11 miljoonaa ihmistä ja joka on Euroopan unionille strategisesti elintärkeä? Vastaus (29. syyskuuta 2000) Yhteisön suuntaviivoissa Euroopan laajuisen liikenneverkon kehittämiseksi on säädetty suurnopeusrautatieverkosta (Euroopan parlamentin ja neuvoston 23. heinäkuuta 1996 tekemä päätös N:o 1692/96/EY(1)). Se ei kuitenkaan sisällä arvoisan parlamentin jäsenen mainitsemaa reittiä. Komission yksiköt ovat valmistelemassa Euroopan laajuista liikenneverkkoa koskevia uusia suuntaviivoja ja neuvosto odottaa, että komissio toimittaa sille tätä asiaa koskevat ehdotukset. Neuvostolta pyydetään lausuntoa sopivana ajankohtana eikä sen tässä vaiheessa ole mahdollista aikaistaa asiaa koskevaa tulevaa kantaansa. Neuvosto pitää kuitenkin mielessä arvoisan parlamentin jäsenen esiin tuoman kysymyksen asian kaikki näkökohdat sisältävän kokonaiskuvan puitteissa. (1) EYVL L 228, 9.9.1996.
KIRJALLINEN KYSYMYS E-0659/00 esittäjä(t): Camilo Nogueira Román (Verts/ALE) komissiolle. Zafir-nimisen kauppalaivan haaksirikko.



Virallinen lehti nro 026 E , 26/01/2001 s. 0084 - 0084



KIRJALLINEN KYSYMYS E-0659/00 esittäjä(t): Camilo Nogueira Román (Verts/ALE) komissiolle (9. maaliskuuta 2000) Aihe: Zafir-nimisen kauppalaivan haaksirikko Italialainen alus Expresso Catania törmäsi jonkin aikaa sitten Etelä-Italian vesillä Portugalin lipun alla purjehtineeseen Zafir-nimiseen kauppalaivaan. Tämän Sveitsiin sijoittautuneelle varustamolle kuuluvan laivan haaksirikko aiheutti 13 ihmisen kuoleman. Suurin osa uhreista oli galicialaisia merimiehiä. Onko komissio ryhtynyt toimiin uppoamisen syiden selvittämiseksi, hukkuneiden löytämiseksi ja merimiesten omaisten tukemiseksi kysymyksissä, jotka koskevat heidän lähitulevaisuuttaan sekä heille kuuluvia korvauksia? Loyola de Palacion komission puolesta antama vastaus (6. huhtikuuta 2000) Kuten parlamentin jäsen, myös komissio on saanut tiedotusvälineiden kautta tietää rahtialus Zafirin haaksirikosta Calabrian rannikolla Italiassa. Se pahoittelee haaksirikon kauhistuttavia seurauksia sekä peruuttamattomia ihmishenkien menetyksiä, ja esittää surunvalittelunsa uhrien omaisille. Onnettomuuden syiden osalta on syytä odottaa Italian viranomaisten käynnistämän tutkimuksen tuloksia. Komissio haluaa kuitenkin tähdentää, että sillä ei ole toimivaltaa meripelastuksen alalla, mikä selittää, etteivät pelastustoimissa mukana olleet viranomaiset ole pyytäneet sen apua. Komissio puolestaan pitää merenkulun turvallisuutta erittäin tärkeänä osana liikennepolitiikkaa. Sen mielestä tässä yhteydessä on syytä toteuttaa yhteisön tason toimia, jotka lisäävät turvallisuutta. Komissio onkin esittänyt neuvostolle joitakin erityisiä tämänsuuntaisia, eritoten öljysäiliöaluksia koskevia ehdotuksia(1). Ennen tämän vuoden loppua tehdään vielä muita erityisiä ehdotuksia merenkulun turvallisuuden parantamiseksi. (1) KOM(2000) 142 lopullinen.
KIRJALLINEN KYSYMYS E-0528/00 esittäjä(t): Michl Ebner (PPE-DE) komissiolle. Sähköisessä muodossa olevien lehtien kevennetty arvonlisävero.



Virallinen lehti nro 374 E , 28/12/2000 s. 0097 - 0097



KIRJALLINEN KYSYMYS E-0528/00 esittäjä(t): Michl Ebner (PPE-DE) komissiolle (28. helmikuuta 2000) Aihe: Sähköisessä muodossa olevien lehtien kevennetty arvonlisävero Jäsenvaltiot voivat kuudennen arvonlisäverodirektiivin mukaisesti soveltaa normaalia pienempää veroa tiettyihin palveluihin ja toimituksiin. Niinpä jotkut jäsenvaltiot soveltavat sanoma- ja aikakauslehtiin direktiivin liitettä H ja perivät kyseisistä tuotteista normaalia pienemmän arvonlisäveron. On kuitenkin tosiasia, että yhä suurempaa osaa lehdistä levitetään sähköisesti, mikä aiheuttaa kilpailun vääristymistä materiaalisten ja immateriaalisten julkaisujen välillä. Voiko komissio siksi ilmoittaa, voivatko jäsenvaltiot tulevaisuudessa ulottaa pienemmän arvonlisäveron myös sähköisessä muodossa oleviin lehtiin ja erityisesti CD-rom- ja online-julkaisuihin? Frederik Bolkesteinin komission puolesta antama vastaus (10. huhtikuuta 2000) Tällä hetkellä voimassa olevan arvonlisäverokantaa koskevan yhteisön lainsäädännön ja erityisesti kuudennen arvonlisäverodirektiivin 77/388/ETY(1) 12 artiklan mukaan sanomalehtiin ja muihin tietovälineisiin sovelletaan periaatteessa normaalia verokantaa. Jäsenvaltiot voivat kuitenkin halutessaan kantaa alennettua arvonlisäveroa kirjoista sekä sanoma- ja aikakauslehdistä. Aineettomien hyödykkeiden osalta Ecofin-neuvosto on hyväksynyt kesäkuussa 1998 periaatteen, jonka mukaan tuotteen asettaminen kuluttajan saataville numeerisessa muodossa sähköisen verkon kautta katsotaan arvonlisäverotuksessa palvelun tuottamiseksi. Tiettyjen edellä mainittujen palvelujen mahdollinen lisääminen alennettuun verokantaan oikeutettujen tavaroiden ja palvelujen luetteloon otetaan tutkittavaksi laajemmassa yhteydessä, kun seuraavan kerran tarkistetaan alennetun arvonlisäverokannan soveltamisalaa. Tässä vaiheessa olisi ennenaikaista ennakoida komission työn tuloksia tai esittää käsityksiä sähköisen verkon kautta levitettävien lehdistötuotteiden tulevasta verokohtelusta. (1) EYVL L 145, 13.6.1977. Direktiivi sellaisena kuin se on viimeksi muutettuna direktiivillä 1999/85/EY (EYVL L 277, 28.10.1999).
KIRJALLINEN KYSYMYS E-1904/00 esittäjä(t): Nirj Deva (PPE-DE) komissiolle. EU:n Phare-ohjelman tarjouskilpailu li 9701.01.04.02.



Virallinen lehti nro 046 E , 13/02/2001 s. 0216 - 0216



KIRJALLINEN KYSYMYS E-1904/00 esittäjä(t): Nirj Deva (PPE-DE) komissiolle (16. kesäkuuta 2000) Aihe: EU:n Phare-ohjelman tarjouskilpailu li 9701.01.04.02 Koska tämän ohjelman tarjouspyynnöt voidaan hyväksyä vain täysistä eristä ja koska kaiken välineistön on oltava peräisin EU:n alueelta tai Phare-ohjelmaan osallistuvasta maasta, voisiko komissio ilmoittaa tämän tarjouskilpailun voittajat erä erältä ja kertoa mitä välineistöä (merkki ja malli) voittaneissa tarjouksissa käytettiin? Christopher Pattenin komission puolesta antama vastaus (3. heinäkuuta 2000) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-0924/00 esittäjä(t): Joan Colom i Naval (PSE) neuvostolle. Tukholman julistus juutalaisten kansanmurhaa koskevasta tiedotuskampanjasta.



Virallinen lehti nro 026 E , 26/01/2001 s. 0132 - 0133



KIRJALLINEN KYSYMYS E-0924/00 esittäjä(t): Joan Colom i Naval (PSE) neuvostolle (24. maaliskuuta 2000) Aihe: Tukholman julistus juutalaisten kansanmurhaa koskevasta tiedotuskampanjasta Mihin toimiin neuvosto on ryhtynyt pannakseen täytäntöön Tukholman julistuksen juutalaisten kansanmurhaa koskevasta tiedotuskampanjasta EU:ssa ja jäsenvaltioissa? Vastaus (8. kesäkuuta 2000) Neuvosto pitää erittäin tärkeänä koulutuksen tehtävää edistettäessä suvaitsevaisuutta ja ihmisten kunnioittamista ja, epäsuorasti, otettaessa oppia historiasta. Tämä käy ilmi monimuotoisuuden kunnioittamisesta sekä rasismin ja muukalaisvihan torjunnasta 16. joulukuuta 1997 annetusta neuvoston ja jäsenvaltioiden edustajien julistuksesta(1). On todellakin tärkeää lisätä yleisesti nuorten tietoisuutta näistä asioista muodollisen koulutusjärjestelmän ulkopuolella, kuten rasismin, muukalaisvihan ja antisemitismin torjunnasta nuorisoasioiden alalla 24. marraskuuta 1997 annetussa neuvoston ja jäsenvaltioiden edustajien julistuksessa(2) todetaan. Juutalaisvainoista opettamisessa on kuitenkin kiinnitettävä huomiota siihen, että Euroopan yhteisön perustamissopimuksen 149 artiklassa (koulutus) selvästi todetaan, että Euroopan yhteisön tulisi pitää täysin arvossa jäsenvaltioiden vastuuta opetuksen sisällöstä ja koulutusjärjestelmän järjestämisestä. (1) EYVL C 1, 3.1.1998, s. 1. (2) EYVL C 368, 5.12.1997, s. 1.